Irlanti

Liiallista alijäämää koskeva menettely ja uusimmat suositukset

Neuvosto teki 27 päivänä huhtikuuta 2009 Euroopan yhteisön perustamissopimuksen 104 artiklan 6 kohdan mukaisesti päätöksen, jossa todetaan, että Irlannissa oli liiallinen alijäämä, ja antoi suosituksia liiallisen alijäämän poistamiseksi viimeistään vuonna 2013. Neuvosto myös asetti tuloksellisten toimien toteuttamisen määräajaksi 27 päivän lokakuuta 2009.

Neuvosto totesi 2 päivänä joulukuuta 2009, että vaikka Irlannin viranomaiset olivat toteuttaneet tuloksellisia toimia 27 päivänä huhtikuuta 2009 annettujen neuvoston suositusten mukaisesti, odottamattomat taloudelliset tapahtumat olivat vaikuttaneet erityisen epäsuotuisasti Irlannin julkiseen talouteen. Sen vuoksi neuvosto antoi perussopimuksen 126 artiklan 7 kohdan mukaisen tarkistetun suosituksen, jolla liiallisen alijäämän korjaamiselle asetettua määräaikaa jatkettiin vuoteen 2014.

Neuvosto totesi 13 päivänä heinäkuuta 2010, että Irlannin viranomaiset olivat toteuttaneet tuloksellisia toimia neuvoston suositusten mukaisesti.

Neuvosto totesi 7 päivänä joulukuuta 2010, että Irlannin julkisen talouden rahoitusasema oli heikentynyt jyrkästi kriisin vaikutuksesta julkisen talouden tuloihin ja rahoitusalaan, mikä edellytti erittäin laajojen rahoitusalan tukitoimenpiteiden toteuttamista. Sen vuoksi neuvosto antoi perussopimuksen 126 artiklan 7 kohdan mukaisen tarkistetun suosituksen, jolla liiallisen alijäämän korjaamiselle asetettua määräaikaa jatkettiin vuoteen 2015. Irlannin viranomaisten pyydettyä rahoitustukea Euroopan unionilta, euroalueeseen kuuluvilta jäsenvaltioilta ja Kansainväliseltä valuuttarahastolta (IMF) neuvosto myönsi samalla Irlannille unionin rahoitustukea[1]. Komissio ja Irlannin viranomaiset allekirjoittivat 16 päivänä joulukuuta 2010 erityisiä talouspoliittisia ehtoja koskevan yhteisymmärryspöytäkirjan, jäljempänä ’yhteisymmärryspöytäkirja’.

Neuvosto suositti, että Irlannin viranomaisten olisi saatettava julkisen talouden alijäämä alle 3 prosenttiin suhteessa BKT:hen uskottavalla ja kestävällä tavalla toteuttamalla toimia keskipitkällä aikavälillä. Tätä varten Irlannin viranomaisten olisi erityisesti a) toteutettava toimenpiteitä sen varmistamiseksi, ettei julkisen talouden alijäämä ylitä 10,6 prosenttia suhteessa vuoden 2011 ennakoituun BKT:hen, 8,6 prosenttia suhteessa BKT:hen vuonna 2012, 7,5 prosenttia suhteessa BKT:hen vuonna 2013, 5,1 prosenttia suhteessa BKT:hen vuonna 2014 ja 2,9 prosenttia suhteessa BKT:hen vuonna 2015; ennakoitu vuotuinen alijäämäura ei sisällä hallitukseen laatimaan rahoitusalan strategiaan sisältyvien sellaisten pankkien tukitoimenpiteiden mahdollisia suoria vaikutuksia, jotka vahvistetaan talous- ja finanssipolitiikasta tehdyssä yhteisymmärryspöytäkirjassa (MEFP) ja tarkennetaan komission ja Irlannin viranomaisten allekirjoittamassa yhteisymmärryspöytäkirjassa. Irlannin olisi oltava valmiina hyväksymään uusia vakauttamistoimia sen varmistamiseksi, että alijäämä supistuu alle 3 prosentin suhteessa BKT:hen vuonna 2015, jos alijäämätavoitteita uhkaavat riskit toteutuvat. Rakenteellinen rahoitusasema olisi lisäksi saatava paranemaan vähintään 9 ½ prosenttia suhteessa BKT:hen vuosina 2011–2015[2].

Lisäksi Irlannin viranomaisten olisi hyödynnettävä kaikki mahdolliset tilaisuudet, myös paremmasta talouden tilasta aiheutuvat, nopeuttaakseen bruttovelkasuhteen alenemista kohti viitearvoa eli 60 prosenttia suhteessa BKT:hen.

Sopeutukseen kohdistuvien riskien lieventämiseksi Irlannin olisi perustettava julkisen talouden neuvoa-antava komitea, joka tekee riippumattomia arviointeja julkisen talouden rahoitusasemasta ja julkisen talouden ennusteista. Irlannin olisi hyväksyttävä finanssipoliittista vastuuta koskeva laki, jolla otetaan käyttöön keskipitkän aikavälin menokehys ja asetetaan alakohtaisille menoille sitovat monivuotiset katot. Irlannin viranomaisten olisi myös jatkettava sosiaaliturvajärjestelmän uudistamista julkisen talouden pitkän aikavälin kestävyyteen kohdistuvien riskien pienentämiseksi.

Neuvosto vahvisti 7 päivän kesäkuuta 2011 määräajaksi, johon mennessä Irlannin olisi ryhdyttävä tuloksellisiin toimiin ja tarkennettava toimenpiteet, jotka ovat tarpeen edistymisessä kohti liiallisen alijäämän korjaamista. Toimien tuloksellisuuden arvioinnissa otetaan huomioon talouden kehittyminen verrattuna komission yksiköiden syksyn 2010 ennusteen talousnäkymiin.

Toimien tuloksellisuuden arvioiminen

Neuvoston 7 päivänä joulukuuta 2010 antamat suositukset perustuivat Irlannin rahoitustukiohjelman taustalla oleviin ennusteisiin. Ennusteilla päivitettiin 29 päivänä marraskuuta 2010 julkaistun komission valmisteluasiakirjan ”European Economic Forecast Autumn 2010” tiedot sisällyttämällä siihen 7 päivänä joulukuuta 2010 julkaistun vuoden 2011 talousarvion yksityiskohtaiset toimenpiteet.

Kesällä 2011 tehdyn Irlannin rahoitustukiohjelman tarkistuksen yhteydessä laaditun komission yksiköiden viimeisimmän talousennusteen mukaan reaalitoiminnan näkymät ovat Irlannissa pitkälti samanlaisia kuin neuvoston suosituksia annettaessa joulukuussa 2010 oletettiin. Reaalinen BKT supistui 0,4 prosenttia vuonna 2010, mutta sen ennustetaan palaavaan positiiviseen 0,6 prosentin kasvuun suhteessa BKT:hen vuonna 2011 ja 1,9 prosentin kasvuun vuonna 2012. Kasvun koostumusennustetta on kuitenkin mukautettu heijastamaan selvästi heikentynyttä kotimaankysyntää, jota kasvanut ulkomainen kysyntä tasapainottaa.

Julkisen talouden alijäämä suhteessa BKT:hen oli 32 prosenttia vuonna 2010 eli tasolla, jota ennustettiin myös 7 päivänä joulukuuta 2010. Myöhemmin tehdyissä julkisen talouden tietojen tarkistuksissa supistettiin sekä julkisen talouden tuloja että menoja 0,8 prosenttia suhteessa BKT:hen vuonna 2009 ja samalla niiden koostumusta muutettiin vuosina 2009 ja 2010. Vaikutukset rahoitusasemaan jäivät kuitenkin vähäisiksi. Se johtui pitkälti paikallisviranomaisten yksityiskohtaisiin tilinpäätöksiin vuoden 2009 osalta tehdyistä tarkistuksista, jotka sisällytettiin liiallista alijäämää koskevasta menettelystä maaliskuussa 2011 annettuun ilmoitukseen. Tarkistusten mukaan pääomatulot ja -menot olivat aiemmin arvioitua pienemmät, ja ne pitkälti tasapainottivat toisensa.

Vuoden 2011 talousarviossa otettiin käyttöön julkisen talouden vakauttamistoimenpiteitä, joiden suuruus on 3,8 prosenttia suhteessa BKT:hen ja joihin sisältyy rakenteellisia tulopuolen toimenpiteitä 0,9 prosentin edestä suhteessa BKT:hen, rakenteellisia menopuolen toimenpiteitä 2,5 prosentin edestä suhteessa BKT:hen ja kertaluonteisia toimenpiteitä, joiden suuruus on 0,4 prosenttia suhteessa BKT:hen. Julkisen talouden alijäämän ennustetaan olevan 10,2 prosenttia suhteessa BKT:hen, mikä on alle neuvoston asettaman 10,6 prosenttia suhteessa BKT:hen olevan tavoitteen[3]. Yllättävä positiivinen verotulopuolen tulos vuoden 2010 lopussa siirtyi vuodelle 2011, ja vuoden 2011 ensimmäisten kuuden kuukauden aikana tapahtuneen kehityksen perusteella tulot olivat noin 0,4 prosenttia suhteessa BKT:hen suuremmat kuin komission yksiköt ennustivat neuvoston suosituksia annettaessa. Tämä heijastelee jonkin verran suurempia tuloverojen ja välillisten verojen joustoja, vaikka työmarkkinaolosuhteet ja yksityinen kulutus olivat ennusteita heikompia. Vähäinen 0,1 prosentin suuruinen negatiivinen nimittäjävaikutus suhteessa BKT:hen verrattuna joulukuun 2010 ennusteisiin tasoittuu uuden hallituksen 10 päivänä toukokuuta 2011 ilmoittamaan uuteen toimenpidepakettiin (Jobs Initiative -paketti) sisältyneiden toimenpiteiden positiivisilla vaikutuksilla. Kyseisellä toimenpidepaketilla ei pitäisi olla vaikutuksia talousarvioon vuosina 2011–2014. Sen alijäämää supistava vaikutus on kuitenkin 0,1 prosenttia suhteessa BKT:hen vuonna 2011, mikä johtuu paljolti eläkerahastojen pääomakannasta kunakin vuonna ajanjaksolla 2011–2014 30 päivänä kesäkuuta perittävästä maksusta, joka tasoittaa reilusti eräiden matkailuun liittyvien alv-kantojen ja matalista palkoista maksettavien sosiaaliturvamaksujen väliaikaisten alennusten kustannukset. Rahoitusalalle tehtävät kertaluonteiset pääomanlisäykset saattavat lisätä alijäämää enintään 12 prosenttia suhteessa BKT:hen vuonna 2011. Tätä ei neuvoston suosituksen mukaisesti oteta huomioon alijäämätavoitteessa. Irlannin tilastolaitos (Irish Central Statistics Office) vahvistaa lisäysten luokittelun tapauskohtaisesti, tarvittaessa kuultuaan Eurostatia.

Julkisen talouden alijäämäksi ennustetaan 8,6 prosenttia suhteessa BKT:hen vuonna 2012, mikä on alijäämämenettelyä koskevassa päätöksessä esitetty tavoite. Tällöin oletuksena on, että julkisen talouden vakauttamistoimet ovat 2,6 prosenttia suhteessa BKT:hen. Toimet koostuvat 0,7 prosentin suuruisista talousarviotoimenpiteistä koko vuoden 2011 osalta ja 1,9 prosenttia suhteessa BKT:hen olevista uusista toimenpiteistä, joista sovittiin rahoitustukiohjelmassa ja jotka esitettiin vuoden 2011 huhtikuun tarkistetussa vakausohjelmassa. Neuvoston suosituksen perustana olevaan joulukuun 2010 talousennusteeseen verrattuna ennakoitua voimakkaampi verotulojen kehitys vuonna 2011 jatkuu vuonna 2012. Vuoden 2011 positiivisten vaikutusten jälkeen Jobs Initiative -paketin nettovaikutus tuloihin on negatiivinen vuonna 2012, ja alijäämää lisäävä vaikutus on 0,3 prosenttia suhteessa BKT:hen verrattuna edelliseen vuoteen. Tukiohjelman rahoitukseen liittyvät kasvaneet korkomenot ovat 0,1 prosenttia suhteessa BKT:hen olettaen, että ohjelman puitteissa tähän mennessä sovelletut keskimääräiset korot säilyvät ennallaan.

Viranomaisten vakausohjelmassa pyritään supistamaan alijäämä asteittain alle 3 prosentin suhteessa BKT:hen neuvoston asettamaan määräaikaan mennessä eli viimeistään vuonna 2015. Edellinen hallitus vahvisti alun perin tavoitteiden saavuttamiseksi laajoja vakauttamistoimenpiteitä vuoden 2010 marraskuun kansallisessa elvytyssuunnitelmassa. Toimenpiteisiin sitouduttiin erityisiä talouspoliittisia ehtoja koskevassa yhteisymmärryspöytäkirjassa. Nykyinen hallitus on ilmoittanut, että sopeutuksen yksityiskohtia muutetaan, kun meneillään olevan mittavan menotarkistuksen tulokset saadaan. Parlamentille ilmoitetaan rahoitustukiohjelman ehtojen mukaisesti hallituksen talousarvion valmistelua koskevissa näkymissä lokakuun 2011 loppuun mennessä julkisen talouden keskipitkän aikavälin suunnitelma vuosiksi 2012–2015. Suunnitelmassa esitetään tulo- ja menopuolen kokonaistoimenpiteet kullekin vuodelle, ja se noudattaa neuvoston esittämiä tavoitteita. Tarkempia tietoja esitetään vuoden 2012 talousarviossa vuoden 2011 joulukuun alussa.

Julkisen bruttovelan suhteessa BKT:hen ennustetaan kohoavan huippuunsa vähän alle 120 prosenttiin vuonna 2013 ja sen jälkeen supistuvan jonkin verran neuvoston suositusten perustana olevien ennusteiden alapuolelle, koska maaliskuussa 2011 toteutettujen stressitestien jälkeen pankkien pääomapohjan vahvistamiskustannukset jäivät ennakoitua vähäisemmiksi. Velkadynamiikkaan vaikuttavat useat talousarvion ulkopuoliset rahoitustoimet, kuten vuonna 2011 toteutettavat pankkien pääomanlisäykset, joiden velkaa kasvattavat nettovaikutukset arvioidaan noin 6 prosenttiyksiköksi suhteessa BKT:hen, olettamukset kassavarantojen pitämisestä korkeammalla tasolla sekä erot kertyneiden ja maksettujen korkojen välillä[4].

Koska neuvosto suositti lieventämään sopeutukseen liittyviä riskejä, Irlannin viranomaiset ovat perustaneet viisijäsenisen julkisen talouden neuvoa-antavan komitean ja antavat finanssipoliittista vastuuta koskevan lakiesityksen vuoden 2011 loppuun mennessä. Lain ansiosta julkisen talouden neuvoa-antavalla komitealla on selkeä lakisääteinen valtuutus ja riippumattomuus. Lailla otetaan käyttöön finanssipolitiikan säännöt, joilla pyritään turvaamaan julkisen talouden kurinalaisuus koko jakson ajan, ja se on perustana arvioitaessa virallisten tavoitteiden soveltuvuutta ja kehitystä.

Neuvosto myös suositti vähentämään julkisen talouden pitkän aikavälin kestävyyteen kohdistuvia riskejä. Tämän vuoksi kesäkuussa 2011 annettiin laki, jolla korotetaan kansaneläkkeeseen oikeuttavaa ikää 66 vuoteen vuonna 2014, 67 vuoteen vuonna 2021 ja 68 vuoteen vuonna 2028. Lisäksi julkishallinnon palvelukseen palkattavien uusien työntekijöiden eläkeuudistuspaketti on tarkoitus esittää parlamentin hyväksyttäväksi syyskuun 2011 loppuun mennessä. Samassa yhteydessä tarkastellaan uudelleen tiettyjen virkamiesluokkien varhaiseläkeoikeutta ja eläkkeiden indeksointia kuluttajahintoihin. Eläkkeet tulevat perustumaan työuran keskiansioihin. Myös uusien työntekijöiden eläkeikä sidotaan kansaneläkkeen eläkeikään.

Päätelmät

Tämänhetkisten tietojen perusteella vaikuttaa siltä, että Irlanti on toteuttamiensa toimien ansiosta edistynyt riittävästi liiallisen alijäämän korjaamisessa neuvoston asettamassa määräajassa. Erityisesti julkisen talouden alijäämän ennustetaan jäävän alle tavoitteen, joka on 10,6 prosenttia suhteessa BKT:hen vuonna 2011 neuvoston suosituksen mukaisesti. Vuoden 2011 jälkeistä aikaa varten viranomaiset esittävät parhaillaan suoritettavan mittavan menotarkistuksen tulosten perusteella julkista taloutta koskevan keskipitkän aikavälin suunnitelman vuosiksi 2012–2015. Suunnitelmassa esitetään kunkin vuoden meno- ja tulopuolen kokonaistoimenpiteet, jotka ovat julkisen talouden alijäämäuran perustana neuvoston suositusten mukaisesti. Julkisen talouden keskipitkän aikavälin tavoitteiden uskottavuuden lisäämiseksi on tärkeää, että määritellään erityistoimenpiteet. Toteuttamalla toimenpiteitä ja korjaamalla liiallinen alijäämä on tarkoitus varmistaa, että velkasuhde kääntyy laskuun kohti 60 prosenttia suhteessa BKT:hen olevaa viitearvoa.

Edellä esitetyn arvioinnin perusteella komissio katsoo, ettei Irlannin liiallista alijäämää koskevassa menettelyssä tällä hetkellä tarvita lisätoimenpiteitä. Komissio seuraa edelleen tarkasti vuosineljänneksittäin julkisen talouden kehitystä Irlannissa perussopimuksen sekä vakaus- ja kasvusopimuksen mukaisesti sekä Irlannin rahoitustukiohjelmassa vahvistettujen ehtojen mukaisesti.

Keskeisten makrotaloutta ja julkista taloutta koskevien ennusteiden vertailu

[1] EUVL L 30, 4.2.2011, s. 34.

[2] Alijäämäuran olisi oltava sopusoinnussa myös Eurostatin alustavan, tilinpitokäsittelyä EKT-95:ssä koskevan kannan esittävän asiakirjan ”Preliminary view on the ESA95 accounting treatment at the time of recording of interest payments on promissory notes payable to Anglo Irish Bank” kanssa. Kyseisen kannan tarkistuksesta seuraisi myös alijäämäuran tarkistus. Ks. http://epp.eurostat.ec.europa.eu/portal/page/portal/government_finance_statistics/methodology/advice_member_states.

[3] Tässä asiakirjassa mainittuihin finanssipoliittisiin ennusteisiin ei sisälly säästöjä, joita syntyisi euroalueen valtioiden ja hallitusten päämiesten ja EU:n toimielinten 21 päivänä heinäkuuta 2011 pidetyn kokouksen jälkeen ilmoitetuista Irlannille myönnettävän EU:n rahoitustuen ehtojen parannuksista (ks. http://www.consilium.europa.eu/uedocs/cms_data/docs/pressdata/en/ec/123978.pdf).

[4] Enintään 12 prosenttia suhteessa BKT:hen vuonna 2011 olevat pankkien pääomapohjan vahvistamista koskevat kertaluonteiset kokonaiskustannukset rahoitetaan osittain Irlannin nykyisistä varoista, ja sen vuoksi julkisen bruttovelan kasvu on pienempi.